《送王谷原之太平分韵得谢字》
清代·朱麟应

风鸣梧叶秋，夜静霜华泻。丛生小山桂，幽馥入帘乍。

王郎发清兴，率尔携不借。姑溪千里近，一棹指江汊。

青山月将满，采石帆应卸。狂饮缅谪仙，高咏追小谢。

所惜故园侣，朋笺待君砑。归期计重九，黄菊压新榨。

作者简介：朱麟应，初名振鳞，字潜起，号梧巢，秀水人。乾隆庚午举人。有《𦔐业斋诗稿》。